CELEX: 32021R0051
Language: ro
Date: 2021-01-22 00:00:00
Title: Regulamentul de punere în aplicare (UE) 2021/51 al Comisiei din 22 ianuarie 2021 de autorizare a unei modificări a condițiilor de utilizare a alimentului nou „trans-resveratrol” în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE)

25.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 23/10
               
            
         REGULAMENTUL DE PUNERE ÎN APLICARE (UE) 2021/51 AL COMISIEI
         din 22 ianuarie 2021
         de autorizare a unei modificări a condițiilor de utilizare a alimentului nou „trans-resveratrol” în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:
         
                     (1)
                  
                  
                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.
                  
               
                     (2)
                  
                  
                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2), prin care a fost stabilită o listă a Uniunii conținând alimentele noi autorizate.
                  
               
                     (3)
                  
                  
                     Decizia de punere în aplicare (UE) 2016/1190 a Comisiei (3) a autorizat introducerea pe piața Uniunii a trans-resveratrolului ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului (4), destinat utilizării în suplimentele alimentare, astfel cum sunt definite în Directiva 2002/46/CE a Parlamentului European și a Consiliului (5), sub formă de tablete sau capsule destinate adulților.
                  
               
                     (4)
                  
                  
                     La data de 31 ianuarie 2020, societatea DSM Nutritional Products Europe (denumită în continuare „solicitantul”) a înaintat Comisiei o cerere în conformitate cu articolul 10 alineatul (1) din Regulamentul (UE) 2015/2283 pentru a modifica condițiile de utilizare a alimentului nou „trans-resveratrol”. Solicitantul a cerut modificarea formatelor de prezentare a suplimentelor alimentare care conțin alimentul nou trans-resveratrol, în special eliminarea formatelor de prezentare specifice, și anume sub formă de tablete sau capsule, ca singurele forme permise pentru suplimentele alimentare, astfel cum sunt enumerate în lista Uniunii.
                  
               
                     (5)
                  
                  
                     Solicitantul consideră că modificarea formatelor de prezentare a suplimentelor alimentare care conțin trans-resveratrol este necesară, deoarece ar permite utilizarea trans-resveratrolului și sub alte forme de suplimente alimentare, nu doar sub formă de tablete sau capsule.
                  
               
                     (6)
                  
                  
                     Există o serie de alimente noi autorizate în prezent pentru suplimentele alimentare și incluse în lista cu alimente noi a Uniunii pentru care formatele de prezentare nu sunt specificate. Prin urmare, modificarea formatelor de prezentare a suplimentelor alimentare care conțin trans-resveratrol ar asigura coerența în ceea ce privește condițiile de utilizare a suplimentelor alimentare și ar oferi operatorilor din sectorul alimentar mai multe opțiuni pentru respectarea preferințelor consumatorilor.
                  
               
                     (7)
                  
                  
                     Comisia nu a solicitat un aviz din partea Autorității Europene pentru Siguranța Alimentară, în conformitate cu articolul 10 alineatul (3), deoarece modificarea condițiilor de utilizare a alimentului nou trans-resveratrol, prin eliminarea formatelor de prezentare specifice ale suplimentelor alimentare, nu este susceptibilă de a avea un efect asupra sănătății umane. Prin urmare, este oportun să se modifice condițiile de utilizare a alimentului nou trans-resveratrol, pentru a se autoriza utilizarea sa sub orice formă de suplimente alimentare la nivelul maxim autorizat anterior.
                  
               
                     (8)
                  
                  
                     Nivelul maxim de trans-resveratrol din suplimentele alimentare autorizat prin Decizia de punere în aplicare (UE) 2016/1190 și indicat în lista cu alimente noi a Uniunii rămâne același. Considerentele de siguranță care au stat la baza autorizării trans-resveratrolului în suplimentele alimentare rămân valabile, iar eliminarea formatelor de prezentare specifice ale suplimentelor alimentare nu prezintă motive de îngrijorare în ceea ce privește siguranța.
                  
               
                     (9)
                  
                  
                     Prin urmare, anexa la Regulamentul de punere în aplicare (UE) 2017/2470 trebuie modificată în consecință.
                  
               
                     (10)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            
               (1)   Rubrica din lista cu alimente noi autorizate a Uniunii, astfel cum este prevăzută la articolul 6 din Regulamentul (UE) 2015/2283 și inclusă în Regulamentul de punere în aplicare (UE) 2017/2470, referitoare la „trans-resveratrol”, se modifică în conformitate cu anexa la prezentul regulament.
            
            
               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexă.
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 ianuarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 327, 11.12.2015, p. 1.
         
            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).
         
            (3)  Decizia de punere în aplicare (UE) 2016/1190 a Comisiei din 19 iulie 2016 de autorizare a introducerii pe piață a trans-resveratrolului ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului (JO L 196, 21.7.2016, p. 53).
         
            (4)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).
         
            (5)  Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).
      
      
         
            ANEXĂ
            În anexa la Regulamentul de punere în aplicare (UE) 2017/2470, rubrica privind „trans-resveratrol” din tabelul 1 (Alimente noi autorizate) se înlocuiește cu următorul text:
            
               
                           Aliment nou autorizat
                        
                        
                           Condițiile în care poate fi utilizat alimentul nou
                        
                        
                           Cerințe specifice suplimentare privind etichetarea
                        
                        
                           Alte cerințe
                        
                        
                           Protecția datelor
                        
                     
                           „Trans-resveratrol
                        
                        
                           
                              Categorie specifică de alimente
                           
                        
                        
                           
                              Niveluri maxime
                           
                        
                        
                           
                                       1.
                                    
                                    
                                       Denumirea alimentului nou menționat pe eticheta suplimentelor alimentare care îl conțin este «Trans-resveratrol».
                                    
                                 
                                       2.
                                    
                                    
                                       Eticheta suplimentelor alimentare care conțin trans-resveratrol trebuie să menționeze faptul că persoanele care utilizează medicamente ar trebui să consume produsul numai sub supraveghere medicală.”
                                    
                                 
                        
                            
                        
                        
                            
                        
                     
                           Suplimente alimentare, astfel cum sunt definite în Directiva 2002/46/CE, destinate populației adulte
                        
                        
                           150 mg/zi